17 vas oor miljoene rande se skoolvervoerbedrog  (Foto: Verskaf) Altesaam 17 verdagtes sal na verwagting Vrydag in die Atlantis-landdroshof in Kaapstad verskyn in verband met miljoene rande se bedrog wat met skoolvervoertoelae verband hou. Die verdagtes is Donderdag in onderskeidelik die Paarl, Atlantis, Philadelphia en Wellington in hegtenis geneem ná ŉ maande lange ondersoek. Volgens brig. Novela Potelwa, polisiewoordvoerder, hou die inhegtenisnemings verband met die beweerde onregmatige uitbreiding van die Wes-Kaapse onderwysdepartement se skoolvervoertoelae. Sommige van die verdagtes – agt mans en nege vroue tussen 35 en 60 jaar oud – is lede van die skoolbeheerraad in Atlantis. Die verdagtes word onder meer aangekla van diefstal, vervalsing en bedrog wat R12 miljoen beloop.